Document ID: 32005D0040

DEĊIŻJONI TAL-KUNSILL U TAL-KUMMISSJONI
tat-13 ta' Diċembru 2004
dwar il-konklużjoni tal-Ftehim ta' Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Kroazja, min-naħa l-oħra
(2005/40/KE/Euratom)
IL-KUNSILL TA' L-UNJONI EWROPEA,
IL-KUMMISSJONI TAL-KOMUNITAJIET EWROPEJ,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 310, flimkien ma' l-Artikolu 300(2), l-ewwel subparagrafu, l-aħħar sentenza u l-Artikolu 300(3), it-tieni subparagrafu tiegħu (1),
Wara li kkunsidraw it-Trattat li jistabbilixxi l-Komunità Ewropea ta' l-Enerġija Atomika, u b'mod partikolari t-tieni paragrafu ta' l-Artikolu 101 tiegħu,
Wara li kkunsidraw il-proposta mill-Kummissjoni (2),
Wara li kkunsidraw il-kunsens tal-Parlament Ewropew (3),
Wara li kkunsidraw l-approvazzjoni tal-Kunsill mogħti skond l-Artikolu 101 tat-Trattat li jistabbilixxi l-Komunità Ewropea ta' l-Enerġija Atomika,
Billi:
(1)
Il-Ftehim ta' Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Kroazja, min-naħa l-oħra, ġie ffirmat f'isem il-Komunità Ewropea, fil-Lussemburgu fid-29 ta' Ottubru 2001.
(2)
Id-disposizzjonijiet kummerċjali li jinsabu f'dan il-Ftehim huma ta' natura eċċezzjonali, marbutin mal-politika implimentata fil-qafas tal-proċess ta' stabilizzazzjoni u assoċjazzjoni u ma jikkostitwux, għall-Unjoni Ewropea, xi preċedent fil-politika kummerċjali tal-Komunità fir-rigward ta' pajjiżi terzi li mhumiex dawk tal-Balkani tal-Punent.
(3)
Id-disposizzjonijiet ta' dan il-Ftehim li jaqgħu fil-firxa ta' applikazzjoni tal-Parti III, it-Titolu IV tat-Trattat li jistabbilixxi l-Komunità Ewropea jorbtu lir-Renju Unit u l-Irlanda bħala Partijiet Kontraenti separati, u mhux bħala parti mill-Komunità Ewropea, sakemm ir-Renju Unit jew l-Irlanda (kif ikun il-każ) jinnotifikaw lir-Repubblika tal-Kroazja li sar/et marbut/a bħala parti mill-Komunità Ewropea skond il-Protokoll dwar il-posizzjoni tar-Renju Unit u l-Irlanda anness mat-Trattat dwar l-Unjoni Ewropea u t-Trattat li jistabbilixxi l-Komunità Ewropea. L-istess japplika għad-Danimarka, skond il-Protokoll anness ma' dawk it-Trattati dwar il-posizzjoni tad-Danimarka.
(4)
Dan il-Ftehim għandu jiġi approvat,
IDDEĊIDEW KIF ĠEJ:
Artikolu 1
1. Il-Ftehim ta' Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Kroazja, min-naħa l-oħra, l-Annessi u l-Protokolli annessi miegħu u d-dikjarazzjonijiet mehmuża ma' l-Att Finali huma b'dan approvati f'isem il-Komunità Ewropea u l-Komunità Ewropea ta' l-Enerġija Atomika.
2. It-testi msemmija fl-ewwel subparagrafu huma mehmuża ma' din id-Deċiżjoni (4).
Artikolu 2
1. Il-posizzjoni li għandha tittieħed mill-Komunità fi ħdan il-Kunsill ta' Stabbilizzazzjoni u Assoċjazzjoni u fi ħdan il-Kumitat ta' Stabbilizzazzjoni u Assoċjazzjoni meta dan ta' l-aħħar hu mogħti s-setgħa li jaġixxi mill-Kunsill ta' Stabbilizzazzjoni u Assoċjazzjoni għandha tiġi determinata mill-Kunsill, fuq proposta mill-Kummissjoni, jew, fejn xieraq, mill-Kummissjoni, kull wieħed skond id-disposizzjonijiet korrispondenti fit-Trattati.
2. Il-President tal-Kunsill għandu, skond l-Artikolu 111 tal-Ftehim ta' Stabbilizzazzjoni u Assoċjazzjoni, jippresjedi l-Kunsill ta' Stabbilizzazzjoni u Assoċjazzjoni. Rappreżentant tal-Kummissjoni għandu jippresjedi l-Kumitat ta' Stabbilizzazzjoni u Assoċjazzjoni, skond ir-Regoli ta' Proċedura tiegħu.
3. Id-deċiżjoni li jiġu ppubblikati d-deċiżjonijiet tal-Kunsill ta' Stabbilizzazzjoni u Assoċjazzjoni u l-Kumitat ta' Stabbilizzazzjoni u Assoċjazzjoni fil-Ġurnal Uffiċjali tal-Komunitajiet Ewropej għandha tittieħed abbażi ta' kull każ mill-Kunsill u l-Kummissjoni rispettivament.
Artikolu 3
Il-President tal-Kunsill hu b'dan awtorizzat jagħżel il-persuni li jiġu mogħtija s-setgħa, f'isem il-Komunità Ewropea, li jiddepożitaw l-att ta' notifika previst fl-Artikolu 127 tal-Ftehim. Il-President tal-Kummissjoni għandu jiddepożita l-atti ta' notifika msemmija f'isem il-Komunità tal-Faħam u l-Azzar u l-Komunità ta' l-Enerġija Atomika.
Magħmula fi Brussel, 13 ta' Diċembru 2004

Labels: 18
15
19
5